## L’aeroport de Castelló avança en el certificat de descarbonització per la seua gestió per a la reducció d’emissions

*** La instal·lació castellonenca ascendix al segon escaló del programa Airport Carbon Accreditation sobre gestió de la petjada de carboni
* El director general d’Aerocas, Justo Vellón, destaca el compromís amb la sostenibilitat, la transició energètica i la descarbonització**

L’aeroport de Castelló avança en la seua aposta per la descarbonització i ha pujat un nivell en el programa Airport Carbon Accreditation (ACA), que avalua els avanços en matèria de gestió i reducció de la petjada de carboni.

El director general d’Aerocas, Justo Vellón, ha manifestat que l’aeroport de Castelló “té un compromís ferm amb la sostenibilitat, la transició energètica i la descarbonització del sector, que constituïxen un dels principals desafiaments que afronta el sector de l’aviació”.

En esta línia, l’aeroport ha aconseguit el certificat Airport Carbon Accreditation, en el nivell 2 Reducció, en reconeixement a les accions que s’han dut a terme per a gestionar les emissions de diòxid de carboni, en el marc de l’estratègia global de la indústria aeroportuària de resposta al desafiament del canvi climàtic. Després de l’obtenció d’este certificat, l’aeroport ha iniciat la tramitació per a ascendir al nivell 3 Optimització.

Airport Carbon Accreditation és l’únic programa estàndard de certificació de gestió del carboni amb suport institucional per a aeroports. Avalua i reconeix de manera independent els esforços per a gestionar i reduir les emissions de carboni a través de sis nivells de certificació: Mapatge, Reducció, Optimització, Neutralitat, Transformació i Transició.

El programa es basa en metodologies reconegudes internacionalment, i proporciona un marc comú per a la gestió del carboni amb objectius mesurables. Esta ferramenta és flexible, en la mesura que té en compte els requisits legals nacionals o locals, al mateix temps que garantix que la metodologia utilitzada siga sempre sòlida.

Airport Carbon Accreditation és propietat del Consell Internacional d’Aeroports-Europa (ACI-Europe), una organització que agrupa més de 500 aeroports (entre els quals es troba el de Castelló) de 55 països i que representen més del 90 per cent del trànsit comercial a Europa. El programa està administrat per WSP, la consultoria ambiental encarregada de fer complir els estrictes criteris d’acreditació i salvaguardar el caràcter independent del marc del programa.

Fecha: 27/09/2024